Ferdinand Cohn

**Ferdinand Julius Cohn** bio je njemački botaničar i mikrobiolog. Uz Roberta Kocha, smatra se jednim od osnivača bakteriologije.

## Biografija 
Rođen je u jevrejskoj četvrti u poljskom Wrocławu (tadašnji Breslau u Pruskoj Šleskoj). Njegov otac Issak bio je uspješni trgovac. U dobi od deset godina Ferdinand je pretrpio oštećenje sluha (iz nepoznatog razloga). U 16. godini počeo je studirati botaniku na Univerzitetu u Wrocławu pod mentorstvom Heinricha Göpperta. Zbog jevrejskog porijekla bio je spriječen da položi završni ispit kojim bi stekao zvanje, pa je otišao u Berlin, gdje je kao 19-godišnjak stekao diplomu iz botanike. Nastavio je proučavati botaniku u Berlinu još dvije godine i u tom periodu došao u kontakt s mnogim vodećim naučnicima tog vremena.

Godine 1849. vratio se na Univerzitet u Wrocławu i ostao raditi na njemu do kraja karijere kao predavač i istraživač. Odmah po povratku otac mu je kupio veliki i skupi mikroskop, koji je proizveo Simon Plößl. Taj mikroskop, koji Univerzitet u Wrocławu i većina univerziteta nisu imali, bio je Cohnov glavni instrument za istraživanja tokom 1850-ih. Tada je istraživao rast i diobu ćelija biljaka. Godine 1855. napisao je radove o seksualnosti *Sphaeroplea annuline*, a kasnije i *Volvox globatora* (vrste algi). Tokom 1860-ih proučavao je fiziologiju biljaka s nekoliko aspekata. Od 1870. uglavnom je proučavao bakterije. Ustanovio je upotrebu sterilnih kultura i otkrio botanički vrt Lorenza Scholza von Rosenaua u Wrocławu. U karijeri je objavio više od 150 istraživačkih referata. Univerzitet u Wrocławu postao je centar inovacija za oblasti fiziologije biljaka i mikrobiologije dok je Cohn bio na njemu.

Cohn je prvi klasificirao alge kao biljke i definirao šta ih razlikuje od zelenih biljaka. Njegova klasifikacija bakterija na četiri grupe na osnovu oblika (kuglaste, štapićaste, nitaste i spiralne) i danas je u upotrebi. Između ostalog, zapamćen je kao prvi koji je pokazao da bakterije iz roda *Bacillus* mogu preći iz vegetativnog u endosporno stanje kad se stave u okolinu pogubnu po vegetativno stanje.

Godine 1885. dobio je Leeuwenhoekovu medalju.

## Radovi 
* *Zur Naturgeschichte des Protococcus Pluvialis* (*O prirodnoj historiji Protococcus Pluvialisa*), Bonn, 1851.
* *Die Menschheit und die Pflanzenwelt* (*Ljudi i biljni svijet*), Breslau (Wrocław), 1851.
* *Der Haushalt der Pflanzen*, Leipzig, 1854.
* *Untersuchungen über die Entwicklungsgeschichte der Mikroskopischen Algen und Pilze* (*Istraživanja o razvoju mikroskopskih algi i gljiva*), Bonn, 1853.
* *Beiträge zur Biologie der Pflanzen* (serija radova, Breslau, od 1870)
* *Untersuchungen über Bacterien* (*Istraživanja o bakterijama*) u: *Beiträge zur Biologie der Pflanzen* (*Prilozi o biologiji biljaka*), sv. I, br. 2, 1872, str. 126–224.
* *Neue Untersuchungen über Bakterien* (*Nova istraživanja o bakterijama*), Bonn, 1872–1875.
* *Die Pflanze*, Leipzig, 1882;  (reprint originala, Salzwasser-Verlag, 2011)

## Reference 
## Vanjski linkovi 
* Radovi F. Cohna i o njemu u katalogu Njemačke nacionalne biblioteke 
* Radovi F. Cohna  u Njemačkoj digitalnoj biblioteci 
* Ferdinand Cohn – život i djelo 
* Ferdinand Cohn na *JewishEncyclopedia.com* 
* Ferdinand Cohn, *Encyclopedia of World Biography* 

Kategorija:Rođeni 1828.
Kategorija:Umrli 1898.
Kategorija:Biografije, Wrocław
Kategorija:Njemački botaničari
Kategorija:Njemački mikrobiolozi
Kategorija:Članovi Pruske akademije nauka
Kategorija:Članovi Francuske akademije nauka
Kategorija:Inozemni članovi Kraljevskog društva